  Виталий Пронин Василий Геннадьевич Вечтомов - юстициысь вылӥ советник, Удмуртиысь Прокуратураысь федерал законъёслэсь быдэсъяськемзэс эскерись управленилэн кивалтӥсез. В. Вечтомов 32 арлэсь ятыр Василий Вечтомов тырше Прокуратура удысын. Татчы со шуак-дуак ӧз лыкты. Уж инты ачиз шедьтӥз егит муртэ. Уго выжыысь выжые Вечтомовъёслэн семьязы герӟаськемын вал Иж заводэн. Огез песятаез 525 «кафтанщикъёс» пӧлы пыриз - тужгес ӟеч ужасьёслы эксэй вакытэ вож дӥсь кузьмаллязы. Озьы школа бере кема ӧз бырйиськы Василий но - заводэ интыяськиз. Татын ар мында ужаса вуттӥз но армие кошкиз. Службазэ ортчыны шедиз воздушно-десантной войскоосы. Кык ар ӵоже десантникъёс ӵемысь пыриськылӥзы милицилэн оперативной ужаз: кинэ ке кырмоно, утчано - таӵе уж В. Вечтомовлы кельшыны кутскиз. Эшшо Василий кӧня ке вожъяськиз эшъёсызлы - кыкез одноклассникъёсыз юридической факультетэ пыризы. Озьы армиысь бертыса, егит мурт нырысь арзэ рабфакын дышетскиз, собере очно амалэн тодон-валан люканы ӧдъяз Удмурт кун университетын. — Дышетскытозям мон следственной романтикае выемын вал. Следовательлэн ужез самой тунсыко потылӥз. Ӵемысь Ижысь милицилэн райотделъёсаз вуылӥ - курсовойлы материал бичаны но кулэ, аслым но утчаськыны кельшылӥз. Нош 5-тӥ курсын практикае келязы Прокуратурае - татын но следствие вань, уката ик секытгес категориен йыружъёсты сэртто-пертчо. Университет бере ужаны ӧтизы но - вераны луонтэм шумпотӥ, конечно, соглаш кариськи, - тодаз вае Василий Геннадьевич. Озьы егит специалист Ижысь Индустриальной ёросын прокурорлэн юрттӥсез луыса ужаны кутскиз. 1985-тӥ арын та район туж бадӟым вал на - Устинов ёросэз бордысьтыз берлогес висъязы. Соин Прокуратураын ужасьёслы шокчыны но маза ӧй вал. Василий Вечтомов тужгес улӥ тубатысен ужаны кутскиз. Собере быдэ вуымтэосын герӟаськем ужпумъёсты оскизы, татын ӟеч кусып тупатыса ужазы милициен валче. Собере оскизы федеральной законъёслэсь быдэсъяськемзэс чаклан удысэз, татын со ёросысь прокурорлэн юрттӥсез но, собере валтӥсь юрттӥсез но луыса ужаз. Нош отӥяз оскымон специалистэз республикаысь Прокуратуралэн аппаратаз ӧтизы. — Таяз радэ ужан удысам бадӟымесь воштӥськонъёс ӧй вал, огъя надзорын прокурор вал, собере инкуазез утёнъя прокурорлэн воштӥсез луыса тырши. Нош 2000-тӥ арын федерал законъёслэсь быдэсъяськемзэс чакланъя отделэн кивалтыны оскизы. Отӥяз та отделын воштӥськонъёс тупазы, управление каризы, ужасьёсмы но йылӥзы - 14 кузя луимы. Татчы ужаны куто вылӥ квалификациен профессионалъёсты гинэ. Котькуд ужасьмы ортчемын ёрос Прокуратуралэн ёзэз пыр, университетысь вуэм егит муртъёслы татын ужаны уг оско, - шуэ Василий Вечтомов. Табере Василий Геннадьевич управлениен 18 ар ӵоже кивалтэ ни. Со дорозь кивалтӥсьёс я 4 ар, я 6 ар чидаллязы. Уго та интыын ужан - со туж бадӟым кыл кутон. Одӥг мурт гинэ уг вутты вань законъёсты чакланы, татын командаен ужаны быгатоно. Тани ар ӵоже калыклэсь вазиськонъёс гинэ 6 сюрслэсь ятыр вуо. Со пӧлын та дыре бадӟым инты басьто уждун тыронэз ӝегатон сярысь вазиськонъёс. Соосты чакласа, Прокуратураын ужасьёс сюрслэсь ятыр пумит луонъёс (протестъёс), сюрсъёсын представлениос дасяло. Трос шараясько кун но муниципал ваньбурез асэстон учыръёс, кивалтон интыын мултэс кузёяськонъёс, ужбергатӥсьёслы пыд пуктонъёс. Быдэстэм ужлэн уката бадӟым емышез - уголовной уж шараяське ке. Кылем арын таӵе учыръёс 200 пала луизы. Оскымон тыршемез понна Василий Вечтомов пусъемын трос данъетъёсын. Та нуналъёсы ватсаськоз эшшо огез - Россиысь Прокуратураысь дано ужась ним. — Ӧз быдэсмы огез малпанэ гинэ - Прокуратураын ужасьёслэсь династизэс радъяны, - пальпотэ Василий Вечтомов. - Пиелы сӥзисько вал аслэсьтым лёгем сюресме азинтыны. Мон сямен ик, со но юристэ дышетскиз, зэм, удысэз технической - иворез радъяны но утьыны мылкыд кариз, программист луиз. Шумпотӥсько, солэн, мынам сямен ик, аслаз яратоно удысэз вань. Уго адями уж дураз лобыса мыныны кулэ. Соку, нунал йылпумъяськытозь, часэн-минутъёсты лыдъяса уз пукы. Мон шудо, аслэсьтым сюресме шедьтӥ шуыса. Елена Скворцова  